               ЕВРОПЕЙСКА КОМИСИЯ
            Брюксел, 9.10.2020
            COM(2020) 960 final
            2020/0299(BUD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            относно мобилизирането на средства от фонд „Солидарност“ на Европейския съюз с цел предоставяне на помощ на Хърватия и Полша във връзка с природно бедствие и на авансови плащания на Германия, Ирландия, Гърция, Испания, Хърватия, Унгария и Португалия във връзка с извънредна ситуация в областта на общественото здраве

               ОБЯСНИТЕЛЕН МЕМОРАНДУМ

               1.Контекст на предложението

               Настоящото решение се отнася до мобилизирането на средства от фонд „Солидарност“ на Европейския съюз (наричан по-нататък „ФСЕС“) в съответствие с Регламент (ЕО) № 2012/2002 на Съвета
                  1
                (наричан по-нататък „регламентът“) в размер на 823 548 633 EUR за оказване на помощ на Хърватия и Полша във връзка с природните бедствия, които сполетяха тези държави през 2020 г., както и за отпускане на авансови средства за седем държави членки (Германия, Ирландия, Гърция, Испания, Хърватия, Унгария, Португалия) в отговор на тежката извънредна ситуация в областта на общественото здраве, причинена от пандемията от COVID-19 в началото на 2020 г. Това мобилизиране на средства е придружено от проект на коригиращ бюджет (ПКБ) № 9/2020
                  2
               , в който се предлага необходимите бюджетни кредити да се впишат в общия бюджет за 2020 г. под формата на бюджетни кредити за поети задължения и бюджетни кредити за плащания.

               2.Информация и условия

               2.1Хърватия — земетресение, засегнало град Загреб, Загребската жупания и Крапинско-загорската жупания през март 2020 г.

               (1)На 10 юни 2020 г. Република Хърватия (наричана по-нататък „Хърватия“) подаде заявление за отпускане на средства от ФСЕС с цел да финансира спешни и възстановителни действия след земетресението на 22 март 2020 г., засегнало град Загреб, Загребската жупания и Крапинско-загорската жупания.

               (2)Заявлението беше подадено в рамките на срока от дванадесет седмици от първото настъпване на щета, предизвикана от бедствието, и съдържа цялата информация, която се изисква съгласно член 4 от регламента.

               (3)Земетресението е с природен характер, поради което попада в приложното поле на ФСЕС.

               (4)Хърватските органи оценяват общите преки щети на 11 572 586 387 EUR. Тази сума представлява 22,9 % от брутния национален доход (БНД) на Хърватия и надхвърля прага за „голямо природно бедствие“ за мобилизиране на средства от ФСЕС, който възлиза на 303,3 милиона евро (0,6 % от БНД на Хърватия за 2020 г.). Поради това бедствието се определя като „голямо природно бедствие“ и следователно попада в приложното поле на регламента.

               (5)Общите преки щети служат за основа при изчисляването на размера на финансовите вноски от ФСЕС. Финансовите вноски може да се използват само за покриване на основните спешни действия, определени в член 3 от регламента.

               (6)Службите на Комисията извършиха задълбочено проучване на заявлението в съответствие с регламента, и по-специално с членове 2, 3 и 4 от него. На 17 юли 2020 г. Комисията поиска от Хърватия допълнителна информация относно методиката, използвана за изчисляване на разходите за ремонтирането на жилищни сгради и учебни заведения. Тази информация беше надлежно предоставена от Хърватия на 28 и 31 юли 2020 г., което позволи на Комисията да приключи оценката си.

               (7)В своето заявление хърватските органи описват подробно събитието и характера на щетите. Най-тежко засегнатата зона включва град Загреб, Загребската жупания и Крапинско-загорската жупания, чието население наброява 1,23 милиона жители, от които 1,18 милиона живеят в общините и градовете, където беше обявено извънредно положение поради природно бедствие. Земетресението със сила 5,5 по скалата на Рихтер беше най-силното земетресение, засягало Загреб от 1880 г. насам. 27 души са били ранени и един човек е загинал в следствие на нараняванията си.

               (8)Земетресението е причинило големи структурни щети на сградния фонд, по-специално на жилищни и обществени сгради (т.е. учебни заведения, болници, сгради на институции). Хърватските власти изчислиха, че приблизително 26 000 сгради са били повредени (около 5 % — тежко, 20 % — средно и 74 % — леко). Разселени са приблизително 30 000 души; правителството на Хърватия им е предоставило субсидии за наемане на места за временно настаняване.

               (9)Земетресението е причинило огромни щети на повечето от сградите в историческия градски комплекс на град Загреб, както и на отделни недвижими културни ценности, най-вече църкви, намиращи се в околностите на града и съседните жупании. Един от двата шпила на катедралата — най-емблематичната културна забележителност на Загреб — е рухнал. Повече от 80 % от сградите на болници са били пряко засегнати от земетресението, а 17 % са били оценени като временно или трайно неизползваеми. Земетресението е причинило щети на много учебни заведения. Съгласно първоначалната оценка са нанесени щети на 106 сгради, предназначени за предучилищно образование, 214 училищни сгради и образователни центъра и 12 ученически общежития. Освен това 36 съставни звена на Университета в Загреб са докладвали щети на 142 сгради. Сградите, в които се помещават 29 научни института, също са били засегнати. Подробна информация относно цялостните щети, свързаните разходи, както и социално-икономическото въздействие на бедствието, е налична в доклада „Croatia Earthquake. Rapid Damage and Needs Assessment 2020“ (Земетресението в Хърватия. Спешна оценка на щетите и нуждите, 2020 г.), изготвен от правителството на Хърватия с подкрепата на Световната банка.

               (10)Независимата оценка, извършена от службите на Комисията, потвърди засегнатата област, както и общия брой на обявеното в заявлението засегнато население. Специален анализ на щетите по отношение на публичните активи и жилищните сгради потвърди пространственото разпределение на щетите и конкретните стойности относно щетите на учебни заведения. Допълнителната информация, предоставена от Хърватия по искане на службите на Комисията, позволи да се разбере по-добре произходът на общите разходи, представени в заявлението. При прилагане на тези разходи в методиката на Комисията за изчисляване на разходи, разработена от Съвместния изследователски център, полученият общ размер на преките щети е в рамките на мащаба на разходите, изчислени от хърватските органи.

               (11)Хърватия оцени разходите за спешни и възстановителни действия, отговарящи на условията по член 3, параграф 2 от регламента, на 2 270,1 милиона евро и представи разбивка по вид действие. Най-големият дял е свързан с разходите за възстановяване на функционирането на инфраструктурата, по-специално за образование и здравеопазване, както и за временно настаняване.

               (12)Хърватските органи потвърдиха, че допустимите разходи нямат застрахователно покритие.

               (13)В заявлението си от 10 юни 2020 г. Хърватия поиска да ѝ бъде отпусната авансова сума съгласно предвиденото в член 4а от регламента. На 10 август 2020 г. Комисията прие Решение за изпълнение C(2020) 5575 за предоставяне на аванс от ФСЕС в размер на 88 951 877 EUR и впоследствие го изплати на Хърватия.

               (14)Що се отнася до прилагането на законодателството на Съюза относно предотвратяването и управлението на риска от бедствия, в момента не е в ход производство за установяване на нарушение.

               (15)В член 47а от измененията към Закона за строителството на Хърватия, който влезе в сила на 28 декември 2019 г., се предписва задължението за приемане на дългосрочна стратегия за реновацията на националния сграден фонд, включително политики и мерки, които допринасят за подобряване на защитата срещу рискове, свързани със земетресения, които засягат експлоатационния период на сградите.

               2.2Полша — наводненията в Подкарпатското воеводство през юни 2020 г.

               (1)На 24 август 2020 г. Република Полша (наричана по-нататък „Полша“) подаде заявление за отпускане на средства от ФСЕС във връзка с наводненията в Подкарпатското воеводство през юни 2020 г.

               (2)Заявлението беше подадено в рамките на срока от дванадесет седмици от първото настъпване на щета, предизвикана от бедствието, и съдържа цялата информация, която се изисква съгласно член 4 от регламента.

               (3)Наводненията от дъждове са природни бедствия, поради което те попадат в приложното поле на ФСЕС.

               (4)В заявлението събитието беше представено като „регионално природно бедствие“, както е посочено в член 2, параграф 3 от регламента, което се определя като всяко природно бедствие в регион на ниво 2 по NUTS на отговаряща на условията държава, което предизвиква преки щети, надвишаващи 1,5 % от брутния вътрешен продукт (БВП) на този регион. Полските органи оценяват общите преки щети на 282 851 202 EUR. Причинените щети представляват 1,56 % от БВП на съответния Подкарпатски регион на ниво 2 по NUTS и следователно надвишават прага от 270 961 950 EUR (1,5 % от регионалния БВП). Поради това подаденото от Полша заявление отговаря на условията за отпускане на средства от ФСЕС.

               (5)Общите преки щети служат за основа при изчисляването на размера на финансовите вноски от ФСЕС. Финансовите вноски може да се използват само за покриване на основните спешни действия, определени в член 3 от регламента.

               (6)Полша не е поискала авансово плащане.

               (7)Службите на Комисията извършиха задълбочено проучване на заявлението в съответствие с регламента, и по-специално с членове 2, 3 и 4 от него. На 3 септември 2020 г. Комисията поиска от Полша допълнителна информация, свързана с по-подробна разбивка относно видовете щети (подразделения), включени като щети на предприятия, селското стопанство и горското стопанство. Полша надлежно предостави тази информация на 7 септември 2020 г., което позволи на Комисията да приключи оценката си.

               (8)В заявлението са описани подробно събитието и характерът на щетите. Поредицата метеорологични явления под формата на силни бури с поривист вятър и проливни валежи са засегнали цялото Подкарпатско воеводство между 7 юни 2020 г. и 29 юни 2020 г. Последвалите внезапни наводнения от дъждовете са засегнали главно южната, югозападната, югоизточната и централната част на воеводството. Поради силните валежи нивата на малките потоци и притоци на главните реки са се покачили бързо и те са излезли от коритата си, което е довело до внезапното наводняване на повече от 2 000 жилищни, селскостопански и обществени сгради. По време на този период екипи на държавната и на доброволческата противопожарна служба са се отзовали на общо 4 569 случая, свързани с укрепване на диги и увеличаване на височината им, както и с евакуация на хора (повече от 400 души са били евакуирани) и недвижима собственост, изпомпване на вода от сгради, разчистване на пътни водостоци, отстраняване на паднали дървета и клони. Общо около 4 300 души временно са загубили достъп до електричество.

               (9)Поради наводненията около 251 километра регулирани и нерегулирани водни течения са били унищожени или повредени. Наводненията са причинили щети на мрежовата инфраструктура, както и на предприятия, развиващи дейност в засегната зона; много производствени обекти, складови помещения, машини и оборудване са били унищожени или отнесени. Над 2 000 земеделски стопани също са претърпели значителни щети, като засегнатата посевна площ е около 9 000 хектара и много селскостопански сгради и машини са били повредени.

               (10)Полша оцени разходите за спешни и възстановителни действия, отговарящи на условията по член 3, параграф 2 от регламента, на 216 180 849 EUR и представи разбивка по вид действие. Най-големият дял се отнася до разходите за възстановяване на функционирането на транспортната инфраструктура, за осигуряване на превантивна инфраструктура и неотложно възстановяване на засегнатите природни зони с цел избягване на непосредствените последици от ерозия на почвата.

               (11)Полските органи потвърдиха, че допустимите разходи нямат застрахователно покритие.

               (12)Що се отнася до прилагането на законодателството на Съюза относно предотвратяването и управлението на риска от бедствия, в момента не е в ход производство за нарушение.

               2.3Германия, Ирландия, Гърция, Испания, Хърватия, Унгария и Португалия — тежка извънредна ситуация в областта на общественото здраве, причинена от пандемията от COVID-19 в началото на 2020 г.

               През декември 2019 г. СЗО беше уведомена за епидемия от пневмония с неизвестен произход от района на Ухан, Китай. По-късно тази епидемия беше идентифицирана като нов щам на коронавирус, който дотогава не беше известен при хората — коронавирус 2019 (COVID‑19) — инфекциозна болест, причинена от вирус на тежкия остър респираторен синдром коронавирус 2 (SARS-CoV-2). Населението няма имунитет срещу нововъзникналия вирус. Вирусът се разпространява от човек на човек по въздушно-капков път и води до голям брой случаи на заразени, при които сравнително бързо се развиват основно респираторни симптоми. На 30 януари 2020 г. СЗО обяви извънредна епидемична ситуация от международен мащаб поради новата епидемия от коронавирус.

               През 2020 г. регламентът беше изменен като част от Инвестиционната инициатива в отговор на коронавируса (ИИОК) с цел да се осигури възможност за мащабни действия на равнището на Съюза в отговор на тежки извънредни ситуации в областта на общественото здраве, като в обхвата на принципа на ЕС за солидарност се включат тежките извънредни ситуации в областта на общественото здраве.
                  3

               Впоследствие до крайния срок — 24 юни 2020 г., Комисията получи 22 заявления за финансови вноски от Фонда във връзка с тежката извънредна ситуация в областта на общественото здраве, причинена от пандемията от COVID-19 в началото на 2020 г.

               (1)Общо 19 държави — членки на ЕС (Белгия, Чехия, Германия, Естония, Ирландия, Гърция, Испания, Франция, Хърватия, Италия, Латвия, Литва, Люксембург, Унгария, Австрия, Полша, Португалия, Румъния и Словения) и три присъединяващи се страни (Албания, Сърбия и Черна гора) са поискали помощ.

               (2)Седем държави — членки на ЕС, са поискали в своите заявления авансово плащане на част от очакваните финансови вноски от ФСЕС (Германия, Ирландия, Гърция, Испания, Хърватия, Унгария и Португалия). Регламентът предвижда възможност за отправяне на искане на авансови плащания по ФСЕС само за държавите членки.

               (3)Пандемията от COVID-19 е тежка извънредна ситуация в областта на общественото здраве, поради което попада в приложното поле на ФСЕС.

               (4)Службите на Комисията изготвиха предварителна оценка на заявленията, получени от гореспоменатите седем държави членки, и заключиха, че условията за отпускане на авансово плащане от ФСЕС са изпълнени за всичките седем заявления.

               (5)В член 4а, параграф 2 от регламента се установява, че може да се отпусне аванс, който не надвишава 25 % от очаквания общ размер на финансовата вноска и в никакъв случай не надвишава 100 милиона евро. Тъй като бюджетните кредити за авансови плащания на ФСЕС, налични първоначално в бюджета за 2020 г., вече са изцяло усвоени, Комисията предлага мобилизирането на необходимите допълнителни ресурси в рамките на годишния таван, определен за ФСЕС.

               (6)Службите на Комисията определиха въз основа на първоначалната оценка временно приетите общи разходи за Германия, Ирландия, Гърция, Испания, Хърватия, Унгария и Португалия единствено за целите на определянето на авансовото плащане. В случай че част от разходите са определени като неотговарящи на условията, сумата е приспадната от общия размер. Авансовото плащане не предопределя резултатите от пълната оценка, която ще бъде изготвена от службите на Комисията.

               (7)Размерът на авансовата сума следва да се вземе предвид преди изплащането на остатъка от средствата на държавата бенефициер.

               (8)Комисията следва да си възстанови неправомерно изплатените авансови суми.

               (9)Държавата бенефициер отговаря за подбора на отделните действия и за усвояването на авансово изплатените средства от ФСЕС в съответствие с член 3, член 5, параграф 3 и член 6 от регламента.

               В заключение условията за отпускането на аванс на Германия, Ирландия, Гърция, Испания, Хърватия, Унгария и Португалия са изпълнени за всичките седем заявления за финансови вноски от ФСЕС във връзка с тежката извънредна ситуация в областта на общественото здраве, причинена от пандемията от COVID-19 в началото на 2020 г.

               2.4Заключение

               Поради причините, изложени по-горе, бедствията, посочени в заявленията, подадени от Хърватия и Полша, както и в седемте заявления във връзка с пандемията от COVID-19, отговарят на условията, предвидени в регламента.

               3.Финансиране със средствата от ФСЕС за 2020 г.

               В Регламент (ЕС, ЕВРАТОМ) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  4
                (наричан по-долу „Регламентът за МФР“), и по-специално в член 10 от него, се предвижда възможност за мобилизиране на средства от ФСЕС в рамките на годишен таван от 500 000 000 EUR (по цени от 2011 г.). В точка 11 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  5
                (МИС) са определени редът и условията за мобилизиране на средства от ФСЕС.

               Тъй като солидарността бе главното основание за създаването на ФСЕС, Комисията счита, че помощта следва да бъде прогресивна. Това означава, че според досегашната практика частта от щетите, надвишаваща прага за „големи природни бедствия“ за мобилизиране на средства от ФСЕС (т.е. 0,6 % от БНД или 3 милиарда евро по цени от 2011 г., в зависимост от това коя е по-малката сума), следва да води до по-голям интензитет на помощта в сравнение с щетите до този праг. Прилаганият в миналото процент за определяне на отпусканите за големи бедствия средства е 2,5 % от общите преки щети под прага и 6 % от щетите над прага. Що се отнася до регионалните бедствия и бедствията, приети съгласно „разпоредбата за съседна държава“, процентът е 2,5 %.

               Средствата не може да надвишават очакваните общи разходи за допустимите действия. Методиката за изчисляване на помощта бе изложена в годишния доклад относно ФСЕС за периода 2002—2003 г. и бе приета от Съвета и от Европейския парламент.

               Въз основа на заявленията, подадени от Хърватия и Полша, изчислението на финансовите вноски от ФСЕС, което се основава на оценката на общите причинени преки щети, е както следва:

                        Държави членки

                        Вид бедствие

                        Общ размер на преките щети

                        (в млн. евро)

                        Приложен праг за регионални природни бедствия
                        [1,5 % от БВП/
                           1 % от БВП за най-отдалечените региони]
                        (в млн. евро)

                        Праг за големи природни бедствия

                        (в млн. евро)

                        2,5 % от преките щети до прага

                        (EUR)

                        6 % от преките щети над прага

                        (EUR)

                        Общ размер на предложената помощ

                        (EUR)

                        Авансови плащания

                        (EUR)

                        ХЪРВАТИЯ

                        Голямо

                        (член 2, параграф 2)

                        11 572,586

                        —

                        303,276

                        7 581 900

                        676 158 623

                        683 740 523

                        88 951 877

                        ПОЛША

                        Регионално

                        (член 2, параграф 3)

                        282,851

                        270,962

                        —

                        7 071 280

                        —

                        7 071 280

                        ОБЩО

                        690 811 803

               В случай на тежки извънредни ситуации в областта на общественото здраве Комисията прилага същия метод за определяне на размера на помощта като за природните бедствия. Съответно държавата получава 2,5 % от общия размер на отговарящите на условията публични средства за реагиране до специфичния за държавата праг за тежки извънредни ситуации в областта на общественото здраве плюс 6 % от частта от публичните разходи, която надвишава прага. Ако това изчисление доведе до общ размер за всички държави, който надхвърля наличните бюджетни кредити, сумите на държава се намаляват на пропорционална основа.

               Въз основа на първоначална оценка на заявленията от седемте държави, поискали авансово плащане, Комисията определи временно приетите общи разходи за Германия, Ирландия, Гърция, Испания, Хърватия, Унгария и Португалия във връзка с извънредната ситуация в областта на общественото здраве, свързана с COVID-19, единствено за целите на определянето на авансовото плащане, както следва:

                        Държава заявителка

                        Общо заявени преки публични разходи
                           (EUR)

                        Общо временно приети от ЕК разходи

                        (EUR)

                        Приложен праг за тежка извънредна ситуация в областта на общественото здраве

                        (в млн. евро)

                        2,5 % от общите преки щети до прага за тежка извънредна ситуация в областта на общественото здраве
                           (EUR)

                        6 % от преките щети над прага за тежка извънредна ситуация в областта на общественото здраве
                           (EUR)

                        Възможен размер на помощта

                        (EUR)

                        25 % авансово плащане

                        (EUR)

                        Хърватия

                        658 771 839

                        652 607 470

                        151,638

                        3 790 950

                        30 058 168

                        33 849 118

                        8 462 280

                        Германия

                        2 079 000 000

                        2 079 000 000

                        1 792,639

                        44 815 975

                        17 181 660

                        61 997 635

                        15 499 409

                        Гърция

                        623 925 000

                        623 925 000

                        551,220

                        13 780 500

                        4 362 300

                        18 142 800

                        4 535 700

                        Унгария

                        1 997 208 000

                        1 997 208 000

                        385,263

                        9 631 575

                        93 944 140

                        106 348 275

                        26 587 069

                        Ирландия

                        1 997 000 000

                        1 997 000 000

                        762,921

                        19 073 025

                        74 044 740

                        93 117 765

                        23 279 441

                        Португалия

                        3 470 870 000

                        2 850 870 000

                        598,233

                        14 955 825

                        103 198 020

                        150 114 045

                        37 528 511

                        Испания

                        15 750 543 061

                        2 168 667 388

                        1 792,639

                        44 815 975

                        22 561 703

                        67 377 678

                        16 844 420

                        ОБЩО

                        132 736 830

               Годишният размер на средствата за ФСЕС през 2020 г. е 597 546 284 EUR (т. е. 500 милиона евро по цени от 2011 г.). В допълнение сумата от 552 977 761 EUR от средствата за 2019 г. не е била използвана до края на съответната година и е била пренесена за 2020 г.

               В съответствие с член 10, параграф 1 от Регламента за МФР
                  6
                25 % от първоначалните средства за 2020 г. (149 386 571 EUR) трябва да бъдат задържани до 1 октомври 2020 г., но са налични от тази дата. Следователно максималната налична сума от фонд „Солидарност“ за цялата година 2020 е 1 150 524 045 EUR.

               След предходно решение за мобилизиране на средства през 2020 г. ФСЕС вече е бил мобилизиран
                  7
                за следните четири цели, като общите налични средства за останалата част от година съответно са намалели:

                        Природно бедствие

                        Общ размер на предложената помощ
                           (EUR)

                        ПОРТУГАЛИЯ — ураганът Лоренцо през 2019 г. (регионално природно бедствие)

                        8 212 697

                        ИСПАНИЯ — екстремни метеорологични условия DANA през 2019 г. (регионално природно бедствие)

                        56 743 358

                        ИТАЛИЯ — тежки метеорологични условия през 2019 г. (голямо природно бедствие)

                        211 707 982

                        АВСТРИЯ — тежки метеорологични условия през 2019 г. (природно бедствие в съседство)

                        2 329 777

                        ОБЩО

                        278 993 814

               Следователно максималният размер на средствата по ФСЕС в настоящия момент през 2020 г. е 871 530 231 EUR, което е достатъчно да се покрият нуждите съгласно настоящото решение за мобилизиране на средства, както е изложено по-горе (823 548 633 EUR, от които 683 740 523 EUR във връзка със земетресението в Хърватия, 7 071 280 EUR във връзка с наводненията в Полша и 132 736 830 EUR за авансови плащания във връзка със заявленията, свързани с COVID-19)
                  8
               .

                        Налични към момента средства от фонд „Солидарност“:

                        Годишни отпуснати средства за 2020 г.

                          597 546 284 EUR

                        Плюс неизразходвани средства за 2019 г., пренесени за 2020 г.

                        + 552 977 761 EUR

                        [25 % от средствата за 2020 г. се задържат до 1 октомври 2020 г.]

                        [149 386 571 EUR]

                        Минус общия размер на помощта, предложена за PT (ураган Лоренцо), ES (екстремни метеорологични условия DANA през 2019 г.), IT (тежки метеорологични условия през 2019 г.) и AT (тежки метеорологични условия през 2019 г.)

                        - 278 993 814 EUR

                        Налична сума януари — септември 2020 г.

                        722 143 660 EUR

                        Максимален размер на наличните към момента средства

                        871 530 231 EUR

                        Общ размер на предложените за мобилизиране средства за Хърватия и Полша и за авансови плащания във връзка с COVID-19

                        - 823 548 633 EUR

                        Оставащи налични средства до 31.12.2020 г.

                        47 981 598 EUR

               2020/0299 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               относно мобилизирането на средства от фонд „Солидарност“ на Европейския съюз с цел предоставяне на помощ на Хърватия и Полша във връзка с природно бедствие и на авансови плащания на Германия, Ирландия, Гърция, Испания, Хърватия, Унгария и Португалия във връзка с извънредна ситуация в областта на общественото здраве

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз
                  9
               , и по-специално член 4, параграф 3 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  10
               , и по-специално точка 11 от него,

               като взеха предвид предложението на Европейската комисия,

               като имат предвид, че:

               (1)Фонд „Солидарност“ на Европейския съюз („Фондът“) има за цел да се осигури възможност на Съюза да реагира по бърз, ефективен и гъвкав начин на извънредни ситуации с цел да се покаже солидарност с населението на регионите, засегнати от големи или регионални природни бедствия или тежки извънредни ситуации в областта на общественото здраве.

               (2)Съгласно член 10 от Регламент (ЕС, Евратом) № 1311/2013 на Съвета Фондът не трябва да надхвърля максимална годишна сума в размер на 500 000 000 EUR (по цени от 2011 г.)
                  11
               .

               (3)На 10 юни 2020 г. Хърватия подаде заявление за мобилизиране на Фонда след земетресението през март 2020 г., което засегна град Загреб, Загребската жупания и Крапинско-загорската жупания.

               (4)На 24 август 2020 г. Полша подаде заявление за мобилизиране на Фонда след наводненията през юни 2020 г. в Подкарпатско воеводство.

               (5)До 24 юни 2020 г. Германия, Ирландия, Гърция, Испания, Хърватия, Унгария и Португалия подадоха заявления за мобилизиране на Фонда във връзка с тежката извънредна ситуация в областта на общественото здраве, причинена от пандемията от COVID-19 в началото на 2020 г. Всичките седем държави са поискали в своите заявления авансово плащане на част от очакваните финансови вноски от Фонда.

               (6)Заявленията, подадени от Полша и Хърватия във връзка с природните бедствия, отговарят на условията за предоставяне на финансови вноски от Фонда, определени в член 4 от Регламент (ЕО) № 2012/2002.

               (7)Поради това следва да бъдат мобилизирани средства от Фонда, за да се предоставят финансови вноски на Хърватия и Полша.

               (8)С цел да се гарантира наличността на достатъчно бюджетни ресурси в общия бюджет на Съюза за 2020 г., Фондът следва да бъде мобилизиран за предоставяне на авансови плащания на Германия, Ирландия, Гърция, Испания, Хърватия, Унгария и Португалия във връзка с тежката извънредна ситуация в областта на общественото здраве.

               (9)За да се сведе до минимум времето за мобилизиране на средства от Фонда, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за 2020 финансова година от фонд „Солидарност“ на Европейския съюз се мобилизират средства под формата на бюджетни кредити за поети задължения и бюджетни кредити за плащания във връзка с природни бедствия, както следва:

               а) сумата от 683 740 523 EUR се предоставя на Хърватия;

               б) сумата от 7 071 280 EUR се предоставя на Полша.

               Член 2

               В рамките на общия бюджет на Съюза за 2020 финансова година от фонд „Солидарност“ на Европейския съюз се мобилизират средства под формата на бюджетни кредити за поети задължения и бюджетни кредити за плащания за отпускането на авансови плащания във връзка с тежка извънредна ситуация в областта на общественото здраве, както следва:

               а) сумата от 8 462 280 EUR се предоставя на Хърватия;

               б) сумата от 15 499 409 EUR се предоставя на Германия;

               в) сумата от 4 535 700 EUR се предоставя на Гърция;

               г) сумата от 26 587 069 EUR се предоставя на Унгария;

               д) сумата от 23 279 441 EUR се предоставя на Ирландия;

               е) сумата от 37 528 511 EUR се предоставя на Португалия;

               ж) сумата от 16 844 420 EUR се предоставя на Испания.

               Член 3

               Настоящото решение влиза в сила в деня на публикуването му в Официален вестник на Европейския съюз.

               То се прилага от […] г. [датата на приемането му]
                  12**.

               Съставено в Брюксел на […] година.

                  За Европейския парламент
                        За Съвета

                     (1)

                        OВ L 311, 14.11.2002 г., стр. 3.

                     (2)

                        COM(2020) 961, 9.10.2020 г.

                     (3)

                        Регламент (ЕС) 2020/461 на Европейския парламент и на Съвета от 30 март 2020 г.

                     (4)

                        OВ L 347, 20.12.2013 г., стр. 884.

                     (5)

                        ОВ С 373, 20.12.2013 г., стр. 1.

                     (6)

                        Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020.

                     (7)

                        Решение (ЕС) 2020/1076 на Европейския парламент и на Съвета от 18 юни 2020 г. за мобилизиране на средства от фонд „Солидарност“ на Европейския съюз с цел предоставяне на помощ на Португалия, Испания, Италия и Австрия, крайните последствия от което са включени в коригиращ бюджет № 4/2020, приет на същия ден.

                     (8)

                        Оставащата сума от 47 981 598 EUR няма да се използва през 2020 г., а свързаните бюджетни кредити за поети задължения ще се пренесат за 2021 г.

                     (9)

                        OВ L 311, 14.11.2002 г., стр. 3.

                     (10)

                        ОВ С 373, 20.12.2013 г., стр 1.

                     (11)

                        Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (12)
                  ** Датата да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 14.10.2020
            COM(2020) 656 final
            2020/0295(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Световния форум за хармонизация на правилата за превозните средства към Икономическата комисия за Европа на Организацията на обединените нации по отношение на предложенията за промени в правила № 0, 13, 16, 17, 44, 55, 83, 93, 94, 95, 100, 115, 137, 144, 151, 152 и 153 на ООН, по отношение на предложенията за промени в глобални технически правила № 7, 15 и 18, по отношение на предложението за изменения на обща резолюция M.R.3, по отношение на предложенията за две нови правила на ООН във връзка с движението на заден ход и информационните системи, уведомяващи при потегляне, както и по отношение на предложението за ново глобално техническо правило относно определянето на мощността на електрическите превозни средства

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

               Настоящото предложение се отнася до решение за установяване на позицията, която трябва да се заеме от името на Съюза в рамките на Световния форум за хармонизация на правилата за превозните средства към Икономическата комисия за Европа на Организацията на обединените нации (Работна група 29 или WP.29) по отношение на приемането на нови правила на ООН и промени в съществуващи правила на ООН, нови глобални технически правила на ООН и промени в съществуващи глобални технически правила на ООН, както и на една резолюция.

               2.КОНТЕКСТ НА ПРЕДЛОЖЕНИЕТО

               2.1.Споразумението от 1958 г. и Споразумението от 1998 г.

               Целта на Споразумението на Икономическата комисия за Европа на Организацията на обединените нации (ИКЕ на ООН) за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 г.“), и на Споразумението относно създаването на глобални технически правила за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“), е да бъдат изготвени хармонизирани изисквания, предназначени да премахнат техническите пречки пред търговията с моторни превозни средства между договарящите се страни на ИКЕ на ООН и да гарантират, че тези превозни средства осигуряват висока степен на безопасност и опазване на околната среда. Споразуменията влязоха в сила за ЕС съответно на 24 март 1998 г. и на 15 февруари 2000 г. Прилагането им се осъществява под ръководството на Световния форум за хармонизация на правилата за превозните средства към ИКЕ на ООН (Работна група 29 или WP.29).

               2.2. Световният форум за хармонизация на правилата за превозните средства към Икономическа комисия за Европа на Организацията на обединените нации (ИКЕ на ООН) — Работна група 29 или WP. 29

               Работна група 29 предоставя единствена по рода си рамка за хармонизирани в световен мащаб правила за превозните средства. Тя е постоянна работна група в институционалната рамка на Обединените нации с определен мандат и правилник за дейността. Работната група функционира като световен форум, който дава възможност за провеждането на открити разисквания относно правилата за МПС, както и за обсъждане на прилагането на Ревизираното споразумение от 1958 г. и на Паралелното споразумение. Всяка държава — членка на Организацията на обединените нации, както и всяка регионална организация за икономическа интеграция, създадена от държави — членки на Организацията на обединените нации, може да участва пълноценно в дейностите на Работна група 29 и да стане договаряща се страна по споразуменията относно превозните средства, чието прилагане се ръководи от тази работна група. Европейският съюз е страна по тези споразумения
                  1
               .

               Заседанията на Работна група 29 на ИКЕ на ООН се провеждат три пъти годишно — през март, юни и ноември. На всяко заседание е възможно да се приемат нови правила на ООН, нови глобални технически правила на ООН (ГТП на ООН), промени в действащи правила и резолюции на ООН съгласно Ревизираното споразумение от 1958 г. и промени в действащи ГТП на ООН и резолюции на ООН съгласно Паралелното споразумение, за да се вземе предвид техническият напредък. Преди всяко заседание на Работна група 29 тези промени първо се обсъждат на техническо равнище в рамките на специализирани спомагателни органи към работната група.

               Впоследствие се провежда гласуване на равнището на Работна група 29 (т.е. чрез квалифицирано мнозинство на присъстващите и гласуващи договарящи се страни — за предложенията съгласно Ревизираното споразумение от 1958 г. и с консенсус на присъстващите и гласуващи договарящи се страни — за предложенията съгласно Паралелното споразумение).

               Позицията, която трябва да се заеме от името на Съюза по отношение на новите правила и ГТП, техните изменения, допълнения и поправки, както и на резолюциите, се установява преди всяко заседание на Работна група 29 чрез решение на Съвета съгласно член 218, параграф 9 от ДФЕС.

               2.3. Предвиденият акт на Работна група 29

               На 10 ноември 2020 г. по време на своето 182-ро заседание Работна група 29 може да приеме предложенията за промени в правила № 0, 13, 16, 17, 35, 44, 55, 83, 93, 94, 95, 100, 115, 137, 144, 151, 152 и 153 на ООН, предложението за ново правило на ООН относно глобалните емисии при реални условия на движение, предложението за ново правило на ООН относно одобряването на устройства за движение на заден ход и на моторни превозни средства по отношение на предупреждаването на водача за уязвими участници в пътното движение, намиращи се зад превозното средство, предложението за ново правило на ООН относно одобряването на моторни превозни средства по отношение на информационната система, уведомяваща при потегляне за наличието на пешеходци и велосипедисти, предложението за ново правило на ООН относно устройствата за записване на данни от инциденти, предложенията за промени в глобалните технически правила (ГТП на ООН) № 7, 15 и 18, предложението за ново глобално техническо правило относно определянето на мощността на електрическите превозни средства и предложението за изменения в обща резолюция M.R.3 във връзка с качеството на въздуха в превозните средства (VIAQ).

               3. ПОЗИЦИЯ, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА

               Системата на Работна група 29 допринася за постигането на по-висока степен на хармонизиране в международен план на стандартите за превозните средства. Споразумението от 1958 г. има основна роля за постигането на тази цел, тъй като производителите от ЕС могат да използват общ набор от правила за одобряване на типа със съзнанието, че договарящите се страни ще признаят съответствието на продуктите им с националното си законодателство. Тази схема например направи възможно с Регламент (ЕО) № 661/2009 относно общата безопасност на моторните превозни средства да се отменят повече от 50 директиви на ЕС и същите да се заменят със съответните правила, изготвени съгласно Споразумението от 1958 г.

               Подобен подход се прилага в Регламент (ЕС) 2018/858 на Европейския парламент и на Съвета
                  2
               , с който се определят административните разпоредби и техническите изисквания за одобряването на типа и пускането на пазара на всички нови превозни средства, системи, компоненти и отделни технически възли. С въпросния регламент се инкорпорират правилата, приети съгласно Ревизираното споразумение от 1958 г. („правилата на ООН“), в системата на ЕС за одобряване на типа или като изисквания за одобряване на типа, или като алтернативи на законодателството на Съюза.

               След като предложенията за промени или за нови правила на ООН бъдат приети от Работна група 29 и след като тези актове се нотифицират на договарящите се страни от изпълнителния секретар на ИКЕ на ООН, шест месеца по-късно и при отсъствието на възражения от страна на договарящите се страни, представляващи блокиращо малцинство, актовете могат да влязат в сила и да се транспонират в приложимите национални правила на всяка от договарящите се страни. В ЕС транспонирането се смята за извършено след публикуването на тези актове в Официален вестник на ЕС.

               Следователно е необходимо да се установи позицията на Съюза по следните актове:

               –предложенията за промени в правила № 0, 13, 16, 17, 44, 55, 83, 93, 94, 95, 100, 115, 137, 144, 151, 152 и 153 на ООН, които се отнасят до актуализирането на разпоредбите относно международното одобряване на типа на цялото превозно средство, спирачните уредби на тежкотоварни превозни средства, обезопасителните колани, здравината на седалките, системите за обезопасяване на деца, монтираните на моторни превозни средства механични теглително-прикачни устройства, емисиите на превозни средства от категории M1 и N1, предните нискоразположени защитни устройства, устройствата за защита при челен и страничен удар, моторните превозни средства с електрическо силово предаване, уредбите за дооборудване за ВНГ и СПГ, челен удар с обръщане на особено внимание на системите за обезопасяване, системите за спешни повиквания при пътнотранспортни произшествия, информационните системи за мъртвата точка, усъвършенстваните системи за аварийно спиране за превозни средства от категории M1 и N1, както и целостта на горивната уредба и безопасността на електрическото силово предаване в случай на удар отзад;

               –предложението за ново правило на ООН относно одобряването на устройства за движение на заден ход и на моторни превозни средства по отношение на предупреждаването на водача за уязвими участници в пътното движение, намиращи се зад превозното средство;

               –предложението за ново правило на ООН относно одобряването на моторни превозни средства по отношение на информационната система, уведомяваща при потегляне за наличието на пешеходци и велосипедисти;

               –предложенията за промени в глобалните технически правила (ГТП на ООН) № 7, 15 и 18, отнасящи се до облегалките за глава, хармонизираната в световен мащаб процедура за изпитване на лекотоварни превозни средства (WLTP) и системите за бордова диагностика (СБД) за превозни средства от категория L;

               –предложението за ново глобално техническо правило относно определянето на мощността на електрическите превозни средства;

               – предложението за изменения в обща резолюция M.R.3 във връзка с качеството на въздуха в превозните средства (VIAQ),

               внесени за гласуване на заседанието на Работна група 29, което ще се проведе на 10 ноември 2020 г. Освен това е необходимо да се установи позицията на Съюза относно:

               –предложенията за разрешения за изготвяне на изменения на ГТП № 8 на ООН относно електронните системи за управление на стабилността и за изготвяне на ново ГТП на ООН относно дълготрайността на акумулаторната батерия в превозното средство;

               –предложенията за тълкувателни документи относно правила № 155 и № 156 на ООН, както и предложението за насоки относно използването на базата данни за обмен на одобрения на типа (DETA) съгласно Правило № 155 на ООН.

               Съюзът следва да подкрепи гореизброените актове, защото те са в пълно съответствие с политиката на Съюза в областта на вътрешния пазар по отношение на автомобилната промишленост и са съвместими с политиките на Съюза в областта на транспорта, климата и енергетиката. Тези актове имат много положително въздействие върху конкурентоспособността на автомобилната промишленост на ЕС и върху международната търговия. Гласуването в подкрепа на тези актове ще насърчи техническия напредък, ще генерира ползи от икономиите от мащаба, ще предотврати разпокъсването на вътрешния пазар и ще гарантира еднаквото прилагане на стандартите в автомобилостроенето в целия Съюз.

               От друга страна, като се има предвид, че ЕС не прилага единните предписания на Правило № 35 на ООН, не е необходимо да се установява позиция на Съюза по предложението за изменения на Правило № 35, разглеждано от Работна група 29 на ИКЕ на ООН.

               Предложението за ново правило на ООН относно глобалните емисии при реални условия на движение и предложението за ново правило на ООН относно устройствата за записване на данни от инциденти не са готови за гласуване на заседанието на Работна група 29 през ноември 2020 г. и трябва да бъдат обсъдени допълнително.

               Външни експертни становища не са приложими за целите на настоящото предложение. То обаче ще бъде разгледано от Техническия комитет по моторните превозни средства.

               4.ПРАВНО ОСНОВАНИЕ

               4.1.
                     Процесуалноправно основание

               4.1.1.
                     Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.
                     Приложение в конкретния случай

               Работна група 29 е орган, в рамките на който договарящите се страни на ИКЕ на ООН обсъждат изпълнението на Ревизираното споразумение от 1958 г. и на Паралелното споразумение.

               Актовете, които Работна група 29 има за задача да приема, представляват актове с правно действие.

               Правилата на ООН, съдържащи се в предвидения акт, ще бъдат обвързващи за Съюза и заедно с ГТП на ООН и резолюциите могат да окажат съществено въздействие върху съдържанието на законодателството на ЕС в областта на одобряването на типа на превозните средства.

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.
                     Материалноправно основание

               4.2.1.
                     Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2. Приложение в конкретния случай

               Основната цел и съдържанието на предвидения акт са свързани със сближаване на законодателството. Поради това материалноправното основание за предложеното решение е член 114 от ДФЕС.

               4.3.
                     Заключение

               Правното основание за предложеното решение следва да бъде член 114 от ДФЕС във връзка с член 218, параграф 9 от ДФЕС.

               2020/0295 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Световния форум за хармонизация на правилата за превозните средства към Икономическата комисия за Европа на Организацията на обединените нации по отношение на предложенията за промени в правила № 0, 13, 16, 17, 44, 55, 83, 93, 94, 95, 100, 115, 137, 144, 151, 152 и 153 на ООН, по отношение на предложенията за промени в глобални технически правила № 7, 15 и 18, по отношение на предложението за изменения на обща резолюция M.R.3, по отношение на предложенията за две нови правила на ООН във връзка с движението на заден ход и информационните системи, уведомяващи при потегляне, както и по отношение на предложението за ново глобално техническо правило относно определянето на мощността на електрическите превозни средства

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение 97/836/ЕО на Съвета
                  4
                Съюзът се присъедини към Споразумението на Икономическата комисия за Европа на Организацията на обединените нации (ИКЕ на ООН) за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 г.“). Ревизираното споразумение от 1958 г. влезе в сила на 24 март 1998 г.

               (2)С Решение 2000/125/ЕО на Съвета
                  5
                Съюзът се присъедини към Споразумението относно създаването на глобални технически правила за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“). Паралелното споразумение влезе в сила на 15 февруари 2000 г.

               (3)С Регламент (ЕС) 2018/858 на Европейския парламент и на Съвета
                  6
                се определят административните разпоредби и техническите изисквания за одобряването на типа и пускането на пазара на всички нови превозни средства, системи, компоненти и отделни технически възли. С въпросния регламент се инкорпорират правилата, приети съгласно Ревизираното споразумение от 1958 г. („правилата на ООН“), в системата на ЕС за одобряване на типа или като изисквания за одобряване на типа, или като алтернативи на законодателството на Съюза.

               (4)В съответствие с член 1 от Ревизираното споразумение от 1958 г. и член 6 от Паралелното споразумение Световният форум за хармонизация на правилата за превозните средства към ИКЕ на ООН (Работна група 29 на ИКЕ на ООН) може да приема предложения за промени в правилата на ООН, в глобалните технически правила на ООН (ГТП на ООН) и в резолюциите на ООН, както и предложения за нови правила на ООН, ГТП на ООН и резолюции на ООН във връзка с одобряването на превозните средства. Освен това в съответствие с посочените разпоредби Работна група 29 на ИКЕ на ООН може да приема предложения за разрешения за изготвяне на изменения на ГТП на ООН или за изготвяне на нови ГТП на ООН и може да приема предложения за удължаване на мандатите относно ГТП на ООН.

               (5)По време на 182-рото заседание на Световния форум, насрочено за 10 ноември 2020 г., Работна група 29 на ИКЕ на ООН може да приеме предложенията за промени в правила № 0, 13, 16, 17, 44, 55, 83, 93, 94, 95, 100, 115, 137, 144, 151, 152 и 153 на ООН, предложението за ново правило на ООН относно одобряването на устройства за движение на заден ход и на моторни превозни средства по отношение на предупреждаването на водача за уязвими участници в пътното движение, намиращи се зад превозното средство, предложението за ново правило на ООН относно одобряването на превозни средства по отношение на информационната система, уведомяваща при потегляне за наличието на пешеходци и велосипедисти, предложенията за промени в глобални технически правила № 7, 15 и 18, предложението за ново глобално техническо правило относно определянето на мощността на електрическите превозни средства и предложението за изменения в обща резолюция M.R.3 във връзка с качеството на въздуха в превозните средства (VIAQ). Освен това Работна група 29 на ИКЕ на ООН трябва да приеме предложението за разрешения за изготвяне на изменение на ГТП № 8 на ООН и за изготвяне на ново ГТП на ООН относно дълготрайността на акумулаторната батерия в превозното средство.

               (6)Целесъобразно е да се установи позицията, която трябва да се заеме от името на Съюза в рамките на Работна група 29 на ИКЕ на ООН по отношение на приемането на посочените предложения, тъй като правилата на ООН ще бъдат обвързващи за Съюза и заедно с ГТП на ООН и общата резолюция могат да имат съществено въздействие върху съдържанието на правото на Съюза в областта на одобряването на типа на превозните средства.

               (7)Предвид натрупания опит и постигнатия технически напредък е необходимо да бъдат изменени или допълнени изискванията относно някои елементи или характеристики, обхванати от правила № 0, 13, 16, 17, 44, 55, 83, 93, 94, 95, 100, 115, 137, 144, 151, 152 и 153 на ООН, както и от обща резолюция M.R.3.

               (8)Освен това е необходимо да бъдат изменени някои разпоредби в ГТП № 7, 15 и 18 на ООН.

               (9)За да се вземе предвид техническият напредък и да се подобри безопасността на превозните средства и изпитването относно емисиите, е необходимо да бъдат приети две нови правила на ООН: относно одобряването на устройства за движение на заден ход и на моторни превозни средства по отношение на предупреждаването на водача за уязвими участници в пътното движение, намиращи се зад превозното средство, и относно одобряването на превозни средства по отношение на информационната система, уведомяваща при потегляне за наличието на пешеходци и велосипедисти. Успоредно с това трябва да бъде прието ново глобално техническо правило относно определянето на мощността на електрическите превозни средства.

               (10)За да може да продължи изготвянето на технически изисквания, е необходимо въз основа на исканията от страна на договарящите се страни на ИКЕ на ООН, които спонсорират работата по ГТП на ООН, или от страна на специализираните спомагателни органи към Работна група 29 на ИКЕ на ООН, да бъдат приети предложенията за разрешаване на изготвянето на изменение на ГТП № 8 на ООН и на ново ГТП на ООН относно дълготрайността на акумулаторната батерия в превозното средство.

               (11)За да се гарантира единното тълкуване на правила № 155 и № 156 на ООН, следва да бъдат приети предложенията за тълкувателни документи относно тези две правила, както и за насоки относно използването на базата данни за обмен на одобрения на типа (DETA) съгласно Правило № 155 на ООН.

               (12)На 16 юни 2020 г. Съветът прие Решение (ЕС) 2020/848
                  7
                относно позицията, която трябва да се заеме по отношение на ГТП № 7 на ООН и предложенията за разрешаване на изготвянето на изменение на ГТП № 8 на ООН и на ново ГТП на ООН относно дълготрайността на акумулаторната батерия в превозното средство на 181-вото заседание на Работна група 29 на ИКЕ на ООН, което се проведе на 24 юни 2020 г. Работна група 29 обаче не беше в състояние да проведе гласуване по време на това заседание и реши да представи повторно предложенията за гласуване по време на сесията през ноември,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на 182-рото заседание на Световния форум за хармонизация на правилата за превозните средства към ИКЕ на ООН, насрочено за 10 ноември 2020 г., е да се гласува в подкрепа на предложенията, изброени в приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     Председател

                     За Съвета

                     Председател

                     (1)

                        Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 г.“) (ОВ L 346, 17.12.1997 г., стр. 78).Решение 2000/125/ЕО на Съвета от 31 януари 2000 г. относно сключването на споразумение относно създаването на глобални технически регламенти за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“) (ОВ L 35, 10.2.2000 г., стр. 12).

                     (2)

                        Регламент (ЕС) 2018/858 на Европейския парламент и на Съвета от 30 май 2018 г. относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (OВ L 151, 14.6.2018 г., стр. 1).

                     (3)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 г.“) (ОВ L 346, 17.12.1997 г., стр. 78).

                     (5)

                        Решение 2000/125/ЕО на Съвета от 31 януари 2000 г. относно сключването на споразумение относно създаването на глобални технически регламенти за колесните пътни превозни средства, оборудване и части, които могат да бъдат монтирани и/или използвани на колесните пътни превозни средства („Паралелно споразумение“) (ОВ L 35, 10.2.2000 г., стр. 12).

                     (6)

                        Регламент (ЕС) 2018/858 на Европейския парламент и на Съвета от 30 май 2018 г. относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (OВ L 151, 14.6.2018 г., стр. 1).

                     (7)

                        Решение (ЕС) 2020/848 на Съвета от 16 юни 2020 г. относно позицията, която трябва да се заеме от името на Европейския съюз в рамките на Световния форум за хармонизация на правилата за превозните средства към Икономическата комисия за Европа на Организацията на обединените нации по отношение на предложенията за промени в правила № 13, 14, 16, 22, 30, 41, 78, 79, 83, 94, 95, 101, 108, 109, 117, 129, 137, 138, 140 и 152 на ООН, по отношение на предложенията за промени в глобални технически правила № 3, 6, 7, 16 и 19, по отношение на предложението за изменения на Консолидирана резолюция R.E.3 и по отношение на предложенията за пет нови правила на ООН във връзка с безопасността, емисиите и автоматизацията в областта на моторните превозни средства.

    ---documentbreak---

               ЕВРОПЕЙСКА КОМИСИЯ
            Брюксел, 14.10.2020
            COM(2020) 656 final
            ПРИЛОЖЕНИЕ
            към
            предложение за Решение на Съвета
            относно позицията, която трябва да се заеме от името на Европейския съюз в рамките на Световния форум за хармонизация на правилата за превозните средства към Икономическата комисия за Европа на Организацията на обединените нации по отношение на предложенията за промени в правила № 0, 13, 16, 17, 44, 55, 83, 93, 94, 95, 100, 115, 137, 144, 151, 152 и 153 на ООН, по отношение на предложенията за промени в глобални технически правила № 7, 15 и 18, по отношение на предложението за изменения на обща резолюция M.R.3, по отношение на предложенията за две нови правила на ООН във връзка с движението на заден ход и информационните системи, уведомяващи при потегляне, както и по отношение на предложението за ново глобално техническо правило относно определянето на мощността на електрическите превозни средства

               ПРИЛОЖЕНИЕ

                        Правило №

                        Заглавие на точката от дневния ред

                        Документ за справка
                           1

                        0

                        Предложение за серия от изменения 03 на Правило № 0 на ООН (международно одобрение на типа на цяло превозно средство) (ECE/TRANS/WP.29/1153, точка 32, въз основа на WP.29-181-03)

                        ECE/TRANS/WP.29/2020/101

                        13

                        Предложение за допълнение 17 към серия от изменения 11 на Правило № 13 на ООН (спирачни уредби на тежкотоварни превозни средства) (ECE/TRANS/WP.29/GRVA/5, точка 67, въз основа на ECE/TRANS/WP.29/GRVA/2020/13)

                        ECE/TRANS/WP.29/2020/119

                        16

                        Предложение за допълнение 6 към серия от изменения 07 на Правило № 16 на ООН (обезопасителни колани, ISOFIX и i-Size) (ECE/TRANS/WP.29/GRSP/67, точка 9 и приложение III, въз основа на ECE/TRANS/WP.29/GRSP/2020/2, изменен с GRSP-67-35)

                        ECE/TRANS/WP.29/2020/112

                        16

                        Предложение за допълнение 2 към серия от изменения 08 на Правило № 16 на ООН (обезопасителни колани, ISOFIX и i-Size) (ECE/TRANS/WP.29/GRSP/67, точка 9 и приложение III, въз основа на ECE/TRANS/WP.29/GRSP/2020/2, изменен с GRSP-67-35)

                        ECE/TRANS/WP.29/2020/113

                        17

                        Предложение за серия от изменения 10 на Правило № 17 на ООН (здравина на седалките, техните устройства за закрепване и облегалките за глава) (ECE/TRANS/WP.29/GRSP/67, точка 12 и приложение IV, въз основа на ECE/TRANS/WP.29/GRSP/2020/8)

                        ECE/TRANS/WP.29/2020/106

                        44

                        Предложение за допълнение 18 към серия от изменения 04 на Правило № 44 на ООН (системи за обезопасяване на деца) (ECE/TRANS/WP.29/GRSP/67, точка 33 и приложение V, въз основа на GRSP-67-14 и GRSP-6731)

                        ECE/TRANS/WP.29/2020/111

                        55

                        Предложение за допълнение 1 към серия от изменения 02 на Правило № 55 на ООН (механични теглително-прикачни устройства) (ECE/TRANS/WP.29/GRSG/97, точка XX, въз основа на ECE/TRANS/WP.29/GRSG/2020/8, изменен с GRSG-118-35)

                        ECE/TRANS/WP.29/2020/103

                        55

                        Предложение за допълнение 9 към серия от изменения 01 на Правило № 55 на ООН (механични теглително-прикачни устройства)

                        (ECE/TRANS/WP.29/GRSG/97), въз основа на ECE/TRANS/WP.29/GRSG/2020/8)

                           ECE/TRANS/WP.29/2020/132

                        83

                        Предложение за допълнение 13 към серия от изменения 05 на Правило № 83 на ООН (емисии на превозни средства от категории M1 и N1) (ECE/TRANS/WP.29/GRPE/81, точка 8, въз основа на ECE/TRANS/WP.29/GRPE/2020/10 и GRPE-81-21, изменен с приложение IV)

                        ECE/TRANS/WP.29/2020/115

                        83

                        Предложение за допълнение 15 към серия от изменения 06 на Правило № 83 на ООН (емисии на превозни средства от категории M1 и N1) (ECE/TRANS/WP.29/GRPE/81, точка 8, въз основа на ECE/TRANS/WP.29/GRPE/2020/10 и GRPE-81-21, изменен с приложение IV)

                        ECE/TRANS/WP.29/2020/116

                        83

                        Предложение за допълнение 12 към серия от изменения 07 на Правило № 83 на ООН (емисии на превозни средства от категории M1 и N1) (ECE/TRANS/WP.29/GRPE/81, точка 8, въз основа на ECE/TRANS/WP.29/GRPE/2020/10 и GRPE-81-21, изменен с приложение IV)

                        ECE/TRANS/WP.29/2020/117

                        93

                        Предложение за допълнение 1 към Правило № 93 на ООН (предни нискоразположени защитни устройства) (ECE/TRANS/WP.29/GRSG/97, точка XX)

                        ECE/TRANS/WP.29/2020/83

                        94

                        Предложение за серия от изменения 04 на Правило № 94 на ООН (защита в случай на челен удар) (ECE/TRANS/WP.29/GRSP/67, точка 17 и приложение VI, въз основа на ECE/TRANS/WP.29/GRSP/2020/4, изменен с GRSP-67-20-Rev.1)

                        ECE/TRANS/WP.29/2020/107

                        95

                        Предложение за серия от изменения 05 на Правило № 95 на ООН (защита при страничен удар) (ECE/TRANS/WP.29/GRSP/67, точка 18, въз основа на ECE/TRANS/WP.29/GRSP/2020/5, изменен с GRSP-67-21-Rev.1)

                        ECE/TRANS/WP.29/2020/108

                        100

                        Предложение за серия от изменения 03 на Правило № 100 на ООН (превозни средства с електрическо силово предаване) (ECE/TRANS/WP.29/GRSP/67, точка 19, въз основа на ECE/TRANS/WP.29/GRSP/2020/6, изменен с GRSP-67-22-Rev.1)

                        ECE/TRANS/WP.29/2020/109

                        115

                        Предложение за допълнение 9 към Правило № 115 на ООН (уредби за дооборудване за ВНГ и СПГ) (ECE/TRANS/WP.29/GRPE/81, точка 28, въз основа на ECE/TRANS/WP.29/GRPE/2020/11 и GRPE-81-37, изменен с приложение VI)

                        ECE/TRANS/WP.29/2020/118

                        137

                        Предложение за серия от изменения 02 на Правило № 137 на ООН (челен удар с обръщане на особено внимание на системите за обезопасяване) (ECE/TRANS/WP.29/GRSP/67, точка 25 и приложение IX, въз основа на ECE/TRANS/WP.29/GRSP/2020/7, изменен с GRSP-67-18-Rev.1)

                        ECE/TRANS/WP.29/2020/110

                        144

                        Предложение за допълнение 1 към серия от изменения 01 на Правило № 144 на ООН (система за спешни повиквания при пътнотранспортни произшествия) (ECE/TRANS/WP.29/GRSG/97, точка XX, въз основа на ECE/TRANS/WP.29/GRSG/2020/13)

                        ECE/TRANS/WP.29/2020/104

                        151

                        Предложение за допълнение 2 към Правило № 151 на ООН (информационна система за мъртвата точка) (ECE/TRANS/WP.29/GRSG/97, точка XX, въз основа на ECE/TRANS/WP.29/GRSG/2020/7, изменен с GRSG-118-09)

                        ECE/TRANS/WP.29/2020/105

                        152

                        Предложение за допълнение 1 към серия от изменения 01 на Правило № 152 (усъвършенствани системи за аварийно спиране за превозни средства от категории M1 и N1)

                        ECE/TRANS/WP.29/2020/131

                        153

                        Предложение за допълнение 1 към Правило № [153] на ООН (цялост на горивната уредба и безопасност на електрическото силово предаване в случай на удар отзад) (ECE/TRANS/WP.29/GRSP/67, точка 35 и приложение X, въз основа на GRSP-67-19-Rev.1)

                        ECE/TRANS/WP.29/2020/114

                        Ново правило

                        Предложение за ново правило на ООН относно одобряването на устройства за движение на заден ход и на моторни превозни средства по отношение на предупреждаването на водача за уязвими участници в пътното движение, намиращи се зад превозното средство (движение на заден ход) (ECE/TRANS/WP.29/GRSG/97, точка XX, въз основа на ECE/TRANS/WP.29/GRSG/2020/4, изменен с GRSG-118-05)

                        ECE/TRANS/WP.29/2020/121

                        Ново правило

                        Предложение за ново правило на ООН относно одобряването на моторни превозни средства по отношение на информационната система, уведомяваща при потегляне за наличието на пешеходци и велосипедисти (информационна система, уведомяваща при потегляне) (ECE/TRANS/WP.29/GRSG/97, точка XX, въз основа на ECE/TRANS/WP.29/GRSG/2020/5, изменен с GRSG-118-06)

                        ECE/TRANS/WP.29/2020/122

                        ГТП №

                        Заглавие на точката от дневния ред

                        Документ за справка

                        7

                        Предложение за изменение 1 на ГТП № 7 на ООН (облегалки за глава)

                        ECE/TRANS/WP.29/2020/85

                        ECE/TRANS/WP.29/2020/86

                        ECE/TRANS/WP.29/AC.3/25/Rev.1

                        15

                        Предложение за изменение 6 на ГТП № 15 на ООН (WLTP)

                        ECE/TRANS/WP.29/2020/127

                        ECE/TRANS/WP.29/2020/128

                        ECE/TRANS/WP.29/AC.3/57

                        18

                        Предложение за изменение 1 на ГТП № 18 на ООН (системи за бордова диагностика (СБД) за превозни средства от категория L)

                        ECE/TRANS/WP.29/2020/129

                        ECE/TRANS/WP.29/2020/130

                        ECE/TRANS/WP.29/AC.3/58

                        Ново глобално техническо правило

                        Предложение за ново ГТП на ООН относно определянето на мощността на електрическите превозни средства

                        ECE/TRANS/WP.29/2020/125

                        ECE/TRANS/WP.29/2020/126

                        ECE/TRANS/WP.29/AC.3/56

                        Резолюция №

                        Заглавие на точката от дневния ред

                        Документ за справка

                        M.R.3

                        Предложение за изменение 1 на обща резолюция № 3 на ООН във връзка с качеството на въздуха в превозните средства (VIAQ) (ECE/TRANS/WP.29/GRPE/80, точка [59], въз основа на ECE/TRANS/WP.29/GRPE/2020/16)

                        ECE/TRANS/WP.29/2020/124

                        Разни

                        Заглавие на точката от дневния ред

                        Документ за справка

                        Разрешение за изготвяне на изменения на ГТП

                        Искане за разрешение за изготвяне на изменения на ГТП № 8 на ООН (електронно управление на стабилността)

                        ECE/TRANS/WP.29/2020/99

                        Разрешение за изготвяне на ГТП

                        Искане за разрешение за изготвяне на ново ГТП на ООН относно дълготрайността на акумулаторната батерия в превозното средство (ECE/TRANS/WP.29/GRPE/80, точка 59, въз основа на GRPE-80-41, изменен с приложение X)

                        ECE/TRANS/WP.29/2020/96

                        Тълкувателен документ

                        Предложение за тълкувателен документ относно Правило № 155 на ООН (киберсигурност и система за управление на киберсигурността) въз основа на GRVA-07-04-Rev.1

                        WP.29-182-05

                        Тълкувателен документ

                        Предложение за тълкувателен документ относно Правило № 156 на ООН (актуализиране на софтуера и система за управление на актуализирането на софтуера) въз основа на ECE/TRANS/WP.29/GRVA/2020/29, изменен с GRVA-07-50

                        WP.29-182-06

                        Насоки

                        Предложение за насоки относно използването на DETA съгласно Правило № 155 на ООН (киберсигурност и система за управление на киберсигурността) въз основа на GRVA-07-25

                        WP.29-182-07

                     (1)

                        Всички посочени в таблицата документи могат да бъдат намерени на следния адрес:
                  http://www.unece.org/trans/main/wp29/wp29wgs/wp29gen/gen2020.html
                  .


               ЕВРОПЕЙСКА КОМИСИЯ
            Брюксел, 16.10.2020
            COM(2020) 654 final
            2020/0293(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на четиридесетото заседание на Постоянния комитет на Конвенцията за опазване на дивата европейска флора и фауна и природните местообитания (Бернска конвенция)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Съюза на четиридесетото годишно заседание на Постоянния комитет на Конвенцията за опазване на дивата европейска флора и фауна и природните местообитания, което ще се проведе от 1 до 4 декември 2020 г. в Страсбург (Франция), във връзка с предвиденото приемане от този комитет на две решения относно изменение на конвенцията и със създаването на разширено частично споразумение.

               2.Контекст на предложението

               2.1.Конвенция за опазване на дивата европейска флора и фауна и природните местообитания (Бернска конвенция)

               Целта на Конвенцията за опазване на дивата европейска флора и фауна и природните местообитания („конвенцията“) е опазването на дивата европейската флора и фауна, както и свързаните с нея местообитания — по-специално тези, за чието опазване е необходимо сътрудничество между няколко държави. Тя представлява междуправителствен договор, сключен под егидата на Съвета на Европа. Конвенцията е в сила от 1 юни 1982 г.

               Европейският съюз е договаряща страна по конвенцията
                  1
                от 1 септември 1982 г. Понастоящем договарящите страни по конвенцията са 51, включително всички държави — членки на ЕС.

               2.2.Постоянен комитет

               Постоянният комитет е органът на конвенцията за вземане на решения.  Той отговаря за проследяването на прилагането на конвенцията. Неговите функции са посочени в членове 13—15 от конвенцията. Постоянният комитет заседава най-малко веднъж на две години, както и ако това бъде поискано от мнозинството от договарящите страни. Наложила се е практика заседанията да се провеждат ежегодно.

               В съответствие с член 16 от конвенцията изменение на членове 13—24 от конвенцията се приема с мнозинство от три четвърти на страните, членки на Постоянния комитет, след което се внася в Комитета на министрите за одобрение.

               Съгласно член 14 от конвенцията Постоянният комитет може да прави предложения за подобряване на ефективността на конвенцията. Следователно Постоянният комитет може да вземе решение да предложи на Комитета на министрите приемането на разширено частично споразумение за подобряване на прилагането на конвенцията.  В съответствие с правило 8б от Правилника за дейността това решение на Постоянния комитет се взема с мнозинство от две трети от подадените гласове.

               2.3.Предвиден акт на Постоянния комитет

               Очаква се по време на своето четиридесето заседание от 1 до 4 декември 2020 г. в Страсбург (Франция) Постоянният комитет да приеме решения относно:

               ·изменение на конвенцията с цел въвеждане на финансови клаузи („първият предвиден акт“) и

               ·създаване на разширено частично споразумение относно Фонда за прилагане на Конвенцията за опазване на дивата европейска флора и фауна и природните местообитания („вторият предвиден акт“).

               Целта на първия предвиден акт е да се измени конвенцията с цел да се въведе финансов механизъм, чрез който Постоянният комитет да може да определя задължителни финансови вноски с определен размер за страните по конвенцията, чрез които да се допълва редовното финансиране от бюджета на Съвета на Европа.

               В съответствие с член 16 от конвенцията първият предвиден акт влиза в сила за всички страни, след като бъде одобрен от Комитета на министрите и на тридесетия ден след получаването на уведомления от всички договарящи страни за неговото приемане.

               Целта на втория предвиден акт е да се засили междуправителственото сътрудничество за прилагането на Бернската конвенция, включително чрез определяне на задължителен финансов принос за страните по разширеното частично споразумение.

               В съответствие с член 20, буква г) от Статута на Съвета на Европа и член 2 от Ръководството на Комитета на министрите на Съвета на Европа относно процедурите и методите на работа, след като бъде взето решение от Постоянния комитет, вторият предвиден акт влиза в сила за всички страни по разширеното частично споразумение, след като бъде приет от Комитета на министрите с мнозинство от две трети от подадените гласове на представителите и мнозинство от представителите, имащи право да участват в Комитета на министрите, и след като броят на подписалите страни достигне определения праг. Ако Комитетът на министрите не реши друго, минималният праг се определя като една трета от броя на държавите членки на Съвета на Европа, което понастоящем означава 16 държави.

               3.Позиция, която трябва да се заеме от името на Съюза

               В съответствие с приетата на тридесет и деветото заседание на Постоянния комитет на 6 декември 2019 г. Резолюция № 9 (2019 г.) относно финансирането на Бернската конвенция и за създаването на нова система за задължителни финансови вноски на страните, беше създадена междусесийна експертна работна група, която да подпомага Секретариата при представянето на предложения за включване на финансови клаузи чрез изменение на членовете на Бернската конвенция и за създаване на разширено частично споразумение, което да бъде разгледано на четиридесетото заседание на Постоянния комитет.

               Редовното финансиране от Съвета на Европа за Бернската конвенция постепенно намаля през годините до степен, при която функциите на Бернската конвенция не могат да бъдат гарантирани без значителни доброволни вноски от договарящите страни, които също намаляват.  Поради това е от съществено значение да се създаде надежден източник за финансиране на конвенцията.

               Предложението за изменение на конвенцията с цел включване на механизъм за установяване на задължителни вноски е в съответствие с уредбата на повечето многостранни споразумения в областта на околната среда и следва да бъде подкрепено по принцип.  Въпреки това в контекста на други многостранни споразумения в областта на околната среда обикновено се прави разграничение между основния и програмния бюджет, като само първият се финансира чрез задължителни вноски.  В предлаганото изменение на конвенцията не се уточнява, че механизмът, който ще бъде създаден, ще следва този прецедент.  В него също така не се уточнява размерът на приложимите вноски.  Поради това следва Съюзът да не подкрепи изменението в настоящия му вид, а да подкрепи вместо това отлагане на гласуването по този въпрос, за да се спечели време за прецизиране на текста на предложеното изменение чрез преговори и осигуряване на яснота по тези въпроси.

               Предвид продължителните срокове, необходими за договарянето и влизането в сила на предложеното изменение, е необходимо да се намери и по-бързо приложимо решение.  Поради това Съюзът следва да подкрепи предложението за създаване на разширено частично споразумение, с което да се даде възможност на съответните договарящи страни и на желаещите нечленуващи страни да се присъединят към това споразумение и по този начин да подкрепят дейностите, свързани с прилагането на конвенцията.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Постоянният комитет е орган, създаден по силата на конвенцията.

               Актовете, които Постоянният комитет има за задача да приеме, представляват актове с правно действие. Предвидените актове ще бъдат правно обвързващи съгласно международното право в съответствие с член 6 от конвенцията.

               Предвидените актове не допълват, нито изменят институционалната рамка на конвенцията.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с околната среда.

               Поради това материалноправното основание за предложеното решение е член 192, параграф 1 от ДФЕС.

               4.3.Заключение

               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като предвидените актове на Постоянния комитет изискват допълнително одобрение от Комитета на министрите, не е целесъобразно те да бъдат публикувани в Официален вестник на Европейския съюз след приемането им.

               2020/0293 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на четиридесетото заседание на Постоянния комитет на Конвенцията за опазване на дивата европейска флора и фауна и природните местообитания (Бернска конвенция)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за опазване на дивата европейска флора и фауна и природните местообитания („конвенцията“) беше сключена от Съюза с Решение 82/72/ЕИО на Съвета
                  3
                и влезе в сила на 1 септември 1982 г.

               (2)По силата на член 16 от конвенцията Постоянният комитет може да приема изменения на конвенцията, които се представят на Комитета на министрите за одобрение.

               (3)По силата на член 14 от конвенцията, съгласно който Постоянният комитет на договарящите страни към Бернската конвенция отговаря за проследяването на прилагането на конвенцията и по-специално може да прави всякакви предложения за подобряване на ефективността на конвенцията, Постоянният комитет може да вземе решение да предложи на Комитета на министрите създаването на разширено частично споразумение с цел подобряване на прилагането на конвенцията.

               (4)По време на своето четиридесето заседание от 1 до 4 декември 2020 г. Постоянният комитет трябва да приеме решения за изменение на конвенцията с цел въвеждане на финансови клаузи и създаване на разширено частично споразумение относно Фонда за прилагане на Конвенцията за опазване на дивата европейска флора и фауна и природните местообитания.

               (5)Тъй като решенията ще бъдат обвързващи за Съюза, е целесъобразно да се установи позицията, която трябва да се заеме от името на Съюза в рамките на Постоянния комитет.

               (6)Секретариатът представи предложение за изменение на конвенцията с цел да се въведе финансов механизъм, чрез който Постоянният комитет да може да определя задължителни финансови вноски с определен размер за страните, чрез които да се допълва редовното финансиране от бюджета на Съвета на Европа.

               (7)В съответствие с член 16 от конвенцията това изменение влиза в сила за всички страни, след като бъде одобрено от Комитета на министрите и на тридесетия ден след получаването на уведомления от всички договарящи страни за неговото приемане.

               (8)Секретариатът представи също така предложение за засилване на междуправителственото сътрудничество за прилагането на Бернската конвенция чрез създаване на разширено частично споразумение, като се предвижда задължителна финансова вноска за страните по това споразумение.

               (9)В съответствие с член 20, буква г) от Статута на Съвета на Европа и член 2 от Ръководството на Комитета на министрите на Съвета на Европа относно процедурите и методите на работа, след като бъде взето решение от Постоянния комитет, предложеното разширено частично споразумение влиза в сила за всички страни по разширеното частично споразумение, след като бъде прието от Комитета на министрите с мнозинство от две трети от подадените гласове на представителите и мнозинство от представителите, имащи право да участват в Комитета на министрите, и след като броят на подписалите страни достигне определения праг.

               (10)Съществува належаща необходимост от създаване на сигурен и надежден източник за финансиране на функционирането на Бернската конвенция, като се има предвид намаляването на средствата, осигурявани чрез редовното финансиране от Съвета на Европа, както и намаляването на доброволните вноски на страните.

               (11)Изменението на конвенцията с цел въвеждане на финансов механизъм е в съответствие с начина на финансиране на други многостранни споразумения в областта на околната среда и би гарантирало справедлив принос на всички страни по конвенцията. Въпреки това предложеният текст за изменение на конвенцията оставя известна несигурност по отношение на финансовия механизъм, който предстои да бъде установен, по-специално по отношение на разграничаването между основен и програмен бюджет, както и по отношение на размера на вноските, които ще се изискват.

               (12)Подкрепата за изменение на конвенцията с цел въвеждане на финансов механизъм трябва да следва процедурата, предвидена в член 218, параграфи 2—4 от Договора.

               (13)Продължителните срокове, които са необходими за провеждане на преговори и влизане в сила на едно изменение на конвенцията, налагат намирането на по-бързо приложимо решение, каквото би било предложеното разширено частично споразумение.

               (14)Разширените частични споразумения сами по себе си не са международни договори, а форма на сътрудничество в рамките на Съвета на Европа.

               (15)С оглед на договорните задължения за лоялно сътрудничество държавите членки, които стават страни по разширеното частично споразумение, ще бъдат задължени да гарантират, че прилагането на това споразумение ще бъде в съответствие с интересите на Съюза в контекста на Бернската конвенция,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на четиридесетото заседание на Постоянния комитет на Конвенцията за опазване на дивата европейска флора и фауна и природните местообитания, е:

               ·да се предложи отлагане на гласуването по предложението за изменение на конвенцията за четиридесет и първото заседание на Постоянния комитет;

               ·да се подкрепи предложението за създаване на разширено частично споразумение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 82/72/ЕИО на Съвета от 3 декември 1981 г. относно сключването на Конвенцията за опазване на дивата европейска флора и фауна и естествените местообитания (ОВ L 38, 10.2.1982 г., стр. 1).

                     (2)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        ОВ L 38, 10.2.1982 г., стр. 1.